CELEX: 32017D1791
Language: lt
Date: 1507075200000
Title: 2017 m. spalio 4 d. Komisijos įgyvendinimo sprendimas (ES) 2017/1791, kuriuo nustatoma, kad laikinas lengvatinės muito normos taikymo sustabdymas pagal Europos Parlamento ir Tarybos reglamento (ES) Nr. 20/2013 15 straipsnį importuojamiems Gvatemalos kilmės bananams yra netinkamas

5.10.2017   
            
            
               LT
            
            
               Europos Sąjungos oficialusis leidinys
            
            
               L 257/1
            
         KOMISIJOS ĮGYVENDINIMO SPRENDIMAS (ES) 2017/1791
   2017 m. spalio 4 d.
   kuriuo nustatoma, kad laikinas lengvatinės muito normos taikymo sustabdymas pagal Europos Parlamento ir Tarybos reglamento (ES) Nr. 20/2013 15 straipsnį importuojamiems Gvatemalos kilmės bananams yra netinkamas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. sausio 15 d. Europos Parlamento ir Tarybos reglamentą (ES) Nr. 20/2013, kuriuo įgyvendinama Susitarimo, kuriuo steigiama Europos Sąjungos bei jos valstybių narių ir Centrinės Amerikos asociacija, dvišalė apsaugos sąlyga ir bananų importo stabilizavimo priemonė (1), ypač į jo 15 straipsnio 2 dalį,
   kadangi:
   
               (1)
            
            
               bananų importo stabilizavimo priemonė nustatyta Susitarime, kuriuo steigiama Europos Sąjungos bei jos valstybių narių ir Centrinės Amerikos asociacija (2) (toliau – Susitarimas), kuris Centrinės Amerikos šalims pradėtas laikinai taikyti 2013 m., o konkrečiai Gvatemalai – 2013 m. gruodžio 1 d.;
            
         
               (2)
            
            
               pagal šią stabilizavimo priemonę, įgyvendinamą vadovaujantis Reglamentu (ES) Nr. 20/2013, jeigu viršijama nustatyta ribinė šviežių bananų (2012 m. sausio 1 d. Europos Sąjungos kombinuotosios nomenklatūros 0803 00 19 pozicija) importo iš vienos iš susijusių šalių apimtis, Komisija gali pagal Reglamento (ES) Nr. 20/2013 14 straipsnio 4 dalyje nustatytą skubos procedūrą priimti įgyvendinimo aktą, kuriuo ji gali laikinai sustabdyti lengvatinės muito normos taikymą iš tos šalies importuojamiems šviežiems bananams arba nustatyti, kad toks sustabdymas yra netinkamas;
            
         
               (3)
            
            
               Gvatemalos kilmės šviežių bananų importo į Sąjungą apimtis 2017 m. rugpjūčio 23 d. viršijo Susitarime nustatytą 67 500 tonų ribinę vertę;
            
         
               (4)
            
            
               todėl pagal Reglamento (ES) Nr. 20/2013 15 straipsnio 3 dalį Komisija atsižvelgė į atitinkamo importo poveikį Sąjungos bananų rinkos padėčiai, kad nuspręstų, ar lengvatinės muito normos taikymas turėtų būti sustabdytas. Komisija išnagrinėjo atitinkamo importo poveikį Sąjungos kainų lygiui, importo iš kitų šaltinių pokyčius ir bendrą Sąjungos šviežių bananų rinkos stabilumą;
            
         
               (5)
            
            
               šviežių bananų importui iš Gvatemalos viršijus 2017 m. nustatytą ribinę vertę, jis sudarė 2 % šviežių bananų, kuriems taikoma bananų importo stabilizavimo priemonė, importo į Sąjungą. Be to, Gvatemalai tenka mažiau nei 1,8 % viso šviežių bananų importo į Sąjungą;
            
         
               (6)
            
            
               importas iš kitų didelių eksportuojančių šalių, su kuriomis Sąjunga taip pat yra sudariusi laisvosios prekybos susitarimus, visų pirma, iš Kolumbijos, Ekvadoro ir Kosta Rikos, siekė atitinkamai 47,4 %, 51,1 % ir 50,4 % joms nustatytų ribinių verčių. Pagal stabilizavimo priemonę nepanaudotas kiekis (apie 3 mln. tonų) yra gerokai didesnis nei visas iki šiol iš Gvatemalos importuotas kiekis (68 400 tonų);
            
         
               (7)
            
            
               importo iš Gvatemalos kaina per 2017 m. pirmuosius 6 mėnesius siekė vidutiniškai 573 EUR/t, t. y. ji buvo 15 % mažesnė nei vidutinės kitų šalių šviežių bananų importo į Sąjungą kainos. Tačiau, kaip nurodyta 5 konstatuojamojoje dalyje, importo apimtis išliko labai maža;
            
         
               (8)
            
            
               vidutinė didmeninė bananų kaina Sąjungos rinkoje paprastai mažėja iki liepos mėn. pabaigos, o paskui ima didėti. Taigi, 2017 m. liepos mėn. vidutinė didmeninė bet kokios kilmės bananų kaina (918 EUR/t) iš tikrųjų buvo 8 % mažesnė nei vidutinė kaina pirmąjį pusmetį. Tačiau, remiantis trijų savaičių vidurkiu, 2017 m. liepos mėn. vidutinė didmeninė į ES importuotų geltonųjų bananų kaina (910 EUR/t) išliko panaši į kainų lygį ankstesniais metais (atitinkamai 910 EUR/t, 880 EUR/t ir 900 EUR/t);
            
         
               (9)
            
            
               taigi nėra požymių, kad nustatytą metinę ribinę importo apimtį viršijanti šviežių bananų importo iš Gvatemalos apimtis veiktų Sąjungos rinkos stabilumą ar turėtų didelio poveikio Sąjungos gamintojų padėčiai;
            
         
               (10)
            
            
               2017 m. rugpjūčio mėn. nebuvo pavojaus, kad ekonominė padėtis Sąjungos atokiausiuose regionuose labai pablogėtų, arba tokio didelio pablogėjimo požymių;
            
         
               (11)
            
            
               todėl šiuo metu neatrodo tinkama sustabdyti lengvatinės muito normos taikymą importuojamiems Gvatemalos kilmės bananams;
            
         
               (12)
            
            
               atsižvelgiant į tai, kad metinė ribinė apimtis viršyta jau rugpjūčio mėn., ir nors viso importo iš Gvatemalos į Sąjungos rinką apimtis yra maža, Komisija toliau stebės bei nuolat nagrinės bananų rinkos padėtį ir prireikus gali imtis priemonių,
            
         PRIĖMĖ ŠĮ SPRENDIMĄ:
   1 straipsnis
   Laikinas lengvatinės muito normos taikymo Europos Sąjungos kombinuotosios nomenklatūros pozicijai 0803 00 19 priskiriamiems importuojamiems Gvatemalos kilmės šviežiems bananams sustabdymas yra netinkamas.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   
      Priimta Briuselyje 2017 m. spalio 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 17, 2013 1 19, p. 13.
   
      (2)  OL L 346, 2012 12 15, p. 1.